Egyptisk gravkammer kan skjule enda større skatt – NRK Urix – Utenriksnyheter og -dokumentarer
Egyptisk gravkammer kan skjule enda større skatt
LUXOR (NRK): Radarundersøkelser av Tutankhamuns gravkammer i Egypt viser flere skjulte rom. Oppdagelsen kan lede arkeologene til en enda større skatt.
Radarundersøkelse av Tutankhamuns grav
Sigurd Falkenberg Mikkelsen @sigurdfm Korrespondent, Egypt
Publisert 17.04.2016, kl. 19.10 Oppdatert 17.04.2016, kl. 20.21
Hundre år etter at Tutankhamuns gravkammer ble oppdaget i Luxor i Egypt, fatter arkeologer igjen interesse for faraoens grav. Radarundersøkelser viser nemlig flere skjulte rom bak veggene i gravkammeret. Rom som kan skjule en skatt arkeologene har lett etter i årtier.
Leter etter skjult gravkammer
Kan være Nefertitis grav
Det er den britiske arkeologen Nicholas Reeves som har lansert teorien om at Tutankhamuns gravkammer bare er inngangsporten til en enda større grav. Reeves tror de gullmalte veggene skjuler stedet der dronning Nefertiti ble gravlagt.
Den britiske egyptologen Nicholas Reeves leter etter Nefertitis grav, et funn mange håper vil berge turistindustrien i Luxor.
Reeves baserer sin teori på sprekkdannelser og fukt som ble oppdaget i veggene da et spansk firma lagde en replika av gravkammeret i 2009. To radarundersøkelser er gjennomført. Den ene viser at det er 90 prosents sjanse for at det er skjulte rom bak veggene. Resultatet av den andre er ennå ikke offentliggjort.
Sarkofagen til Tut-ankh-Amon.
Viktig for turistindustrien
Det ingen garanti for at undersøkelsene bekrefter teorien. Men i Luxor krysser hele turistindustrien fingrene for et funn som kanskje kan lokke turistene tilbake.
– Vi håper, hele verden håper, sier guvernør Mohammed Badr til NRK.
Frykt for terror har ført til at turistene har forlatt det sagnomsuste turistmålet som huser Kongenes dal, stedet der Faraoene fra Egypts stormaktsdager ligger begravet.
Sabri lever av å kjøre turister rundt i byen. Han jobber hardt, men i et marked som har kollapset er det nesten umulig å få endene til å møtes
– Før hadde jeg to hester, men jeg tjente ikke nok til å fø den andre hesten så den døde, forteller han.
Sabri er kusk for turistene i Luxor. Men nå har han ingen oppdrag lenger. Turistene er redde for å reise til Egypt. De som lever av turismen lider.
Foto: Mina George / NRK
Han tjener på en god dag kanskje 100 egyptisk pund, om lag det samme i norske kroner. Hesten trenger halvparten i for, resten går til familien. Det holder ikke.
– Jeg har en sønn som snart skal begynne på skolen. Jeg trenger mer penger.
Turistmarkedet her i Luxor har kollapset på samme måte som i resten av Egypt. Få byer er derimot så avhengig av turisme som Luxor. Over 80 prosent av byens inntekter kommer fra herfra.